สำนักนายกรัฐมนตรี ขยายเวลาการทำงานที่บ้านถึง 31 กรกฎาคมนี้ ช่วยลดการแพร่ระบาดโควิด-19
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า ปัจจุบันสถานการณ์การแพร่ระบาดโควิด-19 ยังมีจำนวนผู้ติดเชื้อและผู้เสียชีวิตเพิ่มขึ้นจำนวนมาก และตามประกาศ ศบค.ฉบับล่าสุด สำนักงานปลัดสำนักนายกรัฐมนตรี (สปน.) ได้พิจารณาแล้วจึงให้ สปน. ขยายเวลาการทำงานที่บ้าน (เวิร์ค ฟอร์มโฮม)ต่อเนื่องตั้งแต่วันที่ 1 - 31 กรกฎาคมนี้ โดยยึดแนวทางปฎิบัติเดิมที่ประกาศไว้ รวมทั้งได้ประสานทุกส่วนราชการพิจารณาขยายระยะเวลาการทำงานที่บ้านต่อเนื่องด้วยสำหรับการปฎิบัติงานทั่วไปของ สปน. ยังใช้การประชุมหารือผ่านวีดิโอคอนเฟอเรนซ์ รวมทั้งผู้ตรวจราชการสำนักนายกรัฐมนตรียังคงติดตามงานตามนโยบายรัฐบาลและข้อสั่งการนายกรัฐมนตรีในพื้นที่ โดยใช้ระบบวีดิโอคอนเฟอเรนซ์ มองเห็นภาพจริงจากพื้นที่ พร้อมเร่งรัดหน่วยงานที่เกี่ยวข้องดำเนินการให้เป็นไปตามแผนงานที่วางไว้ เพื่อประโยชน์ต่อการพัฒนาคุณภาพชีวิตและกระตุ้นเศรษฐกิจระดับชุมชนในช่วงสถานการณ์โควิด-19นายธีรภัทร กล่าวว่า สำหรับการรับเรื่องร้องทุกข์และคำแนะนำ มีศูนย์บริการประชาชน สำนักนายกรัฐมนตรี รับเรื่องราวร้องทุกข์และคำแนะนำ โดยดำเนินการเพียง 4 ช่องทาง คือ 1. สายด่วนของรัฐบาล1111 / ตู้ปณ.1111 /เว็บไซต์ www.1111.go.th และแอปพลิเคชัน PSC1111 เนื่องจากสถานการณ์ โควิด-19 ยังวิกฤตอยู่ ซึ่งการแก้ไขปัญหาเรื่องราวร้องทุกข์ สามารถดำเนินการยุติเรื่องได้มากกว่า 99.5% โดยนายกรัฐมนตรีได้ติดตามเรื่องร้องทุกข์และรับฟังข้อเสนอแนะทุกวัน พร้อมนำข้อมูลไปพิจารณาพัฒนาและจัดทำมาตรการต่างๆ ที่เกี่ยวข้องและได้เน้นย้ำให้ทุกกระทรวง รับฟังข้อเสนอแนะจากพี่น้องประชาชนและนำไปพิจารณาดำเนินการด้วย